Nordjyske Josefine Jakobsen formåede ellers at sende pucken i nettet i tredje periode på en - set med ishockeybriller - historisk aften.

Det danske ishockeylandshold for kvinder skulle i dag på isen for første gang ved A VM. Hvis det kriblede lidt ekstra i maven, så var det måske med god grund. Det er nemlig første gang nogensinde, at Danmark er vært for A-VM for kvinder. Undervejs i turneringen skal holdet forsøge at bide skeer med de allerbedste nationer i verden, og Danmark fik da også rigeligt at se til i holdets åbningskamp ved VM på hjemmebane i Frederikshavn. Modstanderen var arvefjenderne fra Sverige, og der var derfor lagt op til en intens og forrygende aften med masser af danske fans. Stor opbakning Næsten 1000 tilskuere forsøgte at hjælpe danskerne mod en sejr på Frederikshavn White Hawks normale hjemmebane. Flere af de danske fans kom langvejsfra, og sammen med de lokale satte de en god stemning i hallen med rød-hvide flag og trommer. Og de mange fremmødte fik fuld valuta for pengene, inden der var gået to minutter af kampen. For her var stillingen allerede 1-1. Actionpræget kamp Danmark chokstartede med at komme foran med efter bare 30 sekunder. De danske kvinder nåede dog nærmest ikke at blinke, før svenskerne havde udlignet. 1-1 var også stillingen efter de første 30 minutter, og i anden periode var Danmark rigtig godt med og havde flere store chancer for at bringe sig foran. Et par dumme udvisninger blev herefter desværre dyre for Danmark. Blandt andet nordjyske Josefine Jakobsen måtte til afkøling, og pludselig var gæsterene foran 3-1, og kampen synes afgjort. I tredje periode prøvede Danmark - med alt hvad de havde - at kæmpe sig tilbage i kampen. Det lykkedes også for nordjyske Josefine Jacobsen at få styret pucken ind til en reducering på 2-4, inden svenskerne lukkede kampen med endnu et mål til slutresultatet 5-2. De to nordjyske piger Josefine Jacobsen og Simone Thrysøe satte dog et fint aftryk på kampen og kunne godt være deres indsats bekendt. Video: - Opbakningen var fantastisk, lyder det fra landsholdsspiller Simone Jacquet Thrysøe